Club Sportivo Barracas

História

Klub bol založený v roku 1913 v štvrti Barracas v hlavnom meste Buenos Aires pod názvom Club Sportivo Barracas. Na počiatku sa klub venoval hlavne veslovaniu. Po tom, čo sa klub začal venovať futbalu, stal sa v širokom okolí oveľa populárnejším. V roku 1916 sa stal členom futbalového zväzu a zapojil sa do miestnych súťaží. V najvyššej argentínskej futbalovej súťaži debutoval klub v sezóne 1917, v ktorej obsadil piate miesto. V tomto roku vycestoval tím na turné do Brazílie, kde odohral niekoľko zápasov. Po rozdelení súťaže v roku 1919 na dve súbežne hrané sa pridal ku konkurenčnej futbalovej federácií a lige. V nasledujúcej sezóne 1920 však už hral futbalovú súťaž organizovanú pôvodnou futbalovou federáciou. V roku 1921 vyhral vtedajšiu verziu národného pohára. Najlepší výsledok, ktorý uhral v danej lige bolo tretie miesto zo sezóny 1923. V roku 1926 sa Sportivo Barracas vrátil do ligy organizovanej konkurenčnou federáciou, kde hral pôvodne. V roku 1929 sa Sportivo Barracas zúčastnil turné po Európe. Tu odohral viacero stretnutí s poprednými tímami kontinentu. V roku 1931 sa súťaž profesionalizovala, no liga sa znova rozdelila na dve súbežne hrané ligy. Sportivo Barracas sa pridal k súťaži organizovanej argentínskou futbalovou federáciou, kde hrali tímy, ktoré nesúhlasili s profesionalizáciou. Túto súťaž už v sezóne 1932 vyhral a získal tak svoj prvý majstrovský titul. Na druhom mieste skončil druhý miestny klub Barracas Central. Napriek úspechu však zotrvanie na amatérskej úrovni malo za následok stratu viacerých sponzorov. V roku 1935 sa liga znova zjednotila a všetky amatérske kluby boli preradené do druhej ligy. To sa týkalo aj tímu Sportivo Barracas. V druhej lige vydržal klub iba tri sezóny. V ročníku 1937 skončil úplne posledný a mal zostúpiť až do tretej najvyššej súťaže. Klub však radšej odhlásil svoj futbalový oddiel z futbalového zväzu a teda na ďalší ročník tretej ligy nenastúpil.

Návrat do organizovaného futbalu

Po odhlásení sa z futbalovej federácie v roku 1937 sa už klub futbalu nevenoval. Predstavitelia klubu chceli zachovať amatérsky charakter klubu a na účinkovanie v najvyšších súťažiach tak nemali ani peniaze, ani kvalitných hráčov. V roku 1967 sa predstavitelia klubu rozhodli znova prihlásiť svoj futbalový tím do futbalového zväzu a klub bol následne zaradený do regionálnej súťaže Primera D. Už v sezóne 1968 sa klub priblížil k postupu do Primera C. Už v nasledujúcej sezóne bol klub úspešný a postúpil. V ďalších desaťročiach sa však klub pohyboval iba v nižších regionálnych súťažiach bez toho, aby dosiahol väčší úspech. V roku 2003 sa futbalový tím presunul do štvrti Bolívar. Do súťaže Primera C postúpil klub až v ročníku 2004/05, no pod názvom Barracas Bolivar. V nasledujúcich rokoch bojoval pravidelne v play-off o postup do vyššej súťaže, no vždy neúspešne. V ročníku 2009/10 obsadil v súťaži posledné miesto a zostúpil. V sezóne 2011/12 zostúpil aj zo súťaže Primera D. Do Primera D sa klub vrátil v sezóne 2013/14 už so svojim pôvodným názvom Sportivo Barracas. Primera D vyhral klub v sezóne 2015 a postúpil tak do štvrtej ligy Primera C. V sezóne 2016/17 obsadil v tejto súťaži štvrté miesto, hral play-off o postup, no neúspešne.

Farby a znak klubu

Klub používa od počiatku dresy bielej farby s úzkymi modrými pruhmi. Klubový znak je pruhovaný, bielo-modrej farby. V jeho strede sú uvedené písmená CSB, čo sú prvé písmená z názvu klubu. V čase, keď klub fungoval pod názvom Barracas Bolivar, používal klub dresy červenej farby, rovnako aj znak klubu bol červenej farby.

Štadión

Svoj pôvodný štadión Estadio Sportivo Barracas otvoril klub už v roku 1920. V roku 1942 však bol tento štadión uzatvorený. Jeho kapacita bola až 30 000 miest. Od tohto roku hráva klub na rôznych štadiónoch, ktoré si iba prenajíma. V súčasnosti hráva na štadióne Estadio República de Italia, ktorý patrí klubu Sportivo Italiano a Sportivo Barracas si ho iba prenajíma na ligové zápasy. Jeho kapacita je 8 000 miest.

Rivalita a fanúšikovia

Tradičným rivalom tímu je klub Barracas Central, ktorý sa nachádza taktiež v štvrti Barracas. Kluby spolu hrávajú derby Clásico Barraqueño a stretávajú sa už od čias amatérskeho futbalu, následne sa spolu stretávali aj v nižších súťažiach.